[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 2.7.2008

COM(2008) 421 окончателен

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Солидарност и промяна:Европейският фонд за приспособяване към глобализацията (ЕФПГ) през 2007 г. — преразглеждане и перспективи

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА

Солидарност и промяна:Европейският фонд за приспособяване към глобализацията (ЕФПГ) през 2007[1] г. — преразглеждане и перспективи

ЕФПГ година след създаването му

Една от основните теми в обновената Социална програма[2] е гъвкавото и уверено реагиране на промените, предизвикани от глобализацията. Това означава донякъде и показване на солидарност с онези, които са засегнати неблагоприятно от глобализацията. Европейският фонд за приспособяване към глобализацията (ЕФПГ) беше създаден като един от начините за показване на солидарност — да помогне на съкратените в следствие на глобализацията работници да намерят бързо нова работа. След като на 20 декември 2006 г. Европейският парламент и Съветът приеха Регламент (ЕО) № 1927/2006, ЕФПГ започна работа от 1 януари 2007 г.

С настоящото съобщение се преразглежда ЕФПГ след една година работа и се правят предложения за подобряване на резултатите в непосредствен и по-дългосрочен план.

Помагане на работниците да се приспособят към промените

През 2007 г. в ЕФПГ бяха получени десет заявления, засягащи 11 339 работници. Четири заявления бяха одобрени от Комисията преди края на 2007 г., след като бюджетният орган на ЕС мобилизира необходимите финансови ресурси; пет са в процес на проучване, а едно беше оттеглено (с намерението да бъде представено отново в началото на 2008 г. след някои технически изменения). ЕФПГ предостави помощ в размер на 18,6 млн. EUR или 3,7 % от максимално допустимата сума съгласно Междуинституционалното споразумение за бюджетната дисциплина и доброто финансово управление[3]. Ресурсите бяха използвани за активни мерки на пазара на труда за засегнатите 5 113 работници. Приложението към настоящия отчет съдържа подробни данни за 2007 г. относно заявленията и взетите решения, както и финансираните действия.

Максималната годишна сума от 500 млн. EUR не представлява разходна цел. Вместо това тя се вписва в бюджетния резерв, давайки възможност за адекватно финансиране в случай на множество преструктурирания през дадена година. Необходимите за всяка намеса бюджетни кредити се мобилизират чрез трансфер към бюджетния ред на ЕФПГ след съгласието на бюджетния орган по предложение на Комисията.

Въпреки това оползотворяването остава на ниско ниво. Причините са няколко. Донякъде влияние оказва благоприятният икономически климат през 2007 г. Нормално е държавите-членки да не подават заявления за помощ в период, когато пазарите на труда функционират добре. Възможно е обаче ниското ниво на оползотворяване да отразява и несигурността на държавите-членки за това дали отговарят на критериите за финансиране. Макар че ЕФПГ може да се намеси веднага след съкращаването на работници, държавите-членки не показват активност при подаването на заявления за финансиране от ЕФПГ още от първите дни на свързаните със съкращения кризи , поради несигурност за това дали заявленията им ще бъдат одобрени.

От тук се прави заключението, че съществуват възможности за подобряване на работата на ЕФПГ.

Подобряване на сегашната работа на ЕФПГ

Могат да бъдат предприети незабавни мерки за подобряване на работата на ЕФПГ:

- Опростяване на процедурите: Комисията ще опрости процедурите, за да е в състояние да отговаря бързо и ясно на държавите-членки дали заявленията им отговарят на критериите за финансиране[4]. Тя ще разпространи също така подробна информация за предишните случаи, успешни или неуспешни, за да помогне на държавите-членки да оценят критериите, които институциите на ЕС използват при вземането на своите решения. Комисията ще проучи начини за ускоряване на обработката на заявленията и рационализиране на вътрешните си процедури, поддържайки едновременно с това високо качество на анализа.

- Насърчаване на обмяната на опит и добри практики , включително многократно изпитваните чрез Европейския социален фонд (ЕСФ) методологии, и по-точно инициативата на Общността EQUAL. Така могат да се намалят забавянията, възникващи в държавите-членки докато разработват адекватни мерки за дадена широкомащабна криза, свързана със съкращения. Похвален пример представлява подходът на Португалия, при който с решение на Министерския съвет се приема набор от мерки, на които може да се направи позоваване в кратък срок при типични за ЕФПГ случаи.

- Засилване на интензивността на дейностите за информиране на обществеността с цел да се постигне по-голяма популярност на фонда.

Поглед към бъдещето — приспособяване на Регламента за ЕФПГ

В светлината на опита и с оглед на засилване на влиянието на ЕФПГ върху създаването на работни места, обучение и възможности за работниците в Европа, Комисията активно проучва начини за изменяне на фонда в рамките на сегашните бюджетни ограничения с цел да се подобри работата му.

В регламента за ЕФПГ (в неговия член 20) се предвижда, че въз основа на първия годишен доклад Комисията може да представи предложение Европейският парламент и Съветът да преразгледат регламента.

Включване в обхвата на съкращения, които не се дължат пряко на промени в моделите на търговия :

Акцентът на ЕФПГ пада върху съкращенията, причинени от големи структурни промени в моделите на световната търговия. Глобализацията може да оказва влияние и чрез други видове структурни промени. Такива промени са големият напредък в производството и продуктовата технология, промените в организацията на производството (като например наемането от компаниите на външни изпълнители), както и достъпът до суровини и други ресурси и тяхната цена. Особено ясен пример за това дават неотдавнашните увеличения в цените на петрола и влиянието им върху секторите, в които потреблението на гориво представлява значителен разходообразуващ фактор. Възможно е такива големи и резки промени да предизвикат съкращения, които не могат да бъдат включени в обхвата на съществуващия регламент. Комисията ще проучи тези фактори, стоящи в основата на глобализацията, за да разбере дали те не могат да бъдат разглеждани като основание за предоставяне на подкрепа от ЕФПГ.

Разширяване на обхвата на ЕФПГ, за да включва и съкращения от по-малък мащаб :

Общото изискване за поне 1 000 съкратени работници би могло да се намали, за да даде повече гъвкавост на държавите-членки да представят заявления, включително за малки и средни предприятия и изолирани пазари на труда[5]. Комисията анализира влиянието върху бюджета на намаляването на тази гранична стойност на броя лица, отговарящи на изискването за предоставяне на помощ. Евентуална алтернатива на намаляването на съществуващия праг би могло да бъде включването не само на съкращенията в доставчиците или в производителите по веригата след въпросната основна компания, но и други съкращения в други компании в засегнатата географска област.

Увеличаване на продължителността на оказване на помощ от ЕФПГ :

Поради това че не всички работници, загубили работните си места, намират нови в периода на получаване на помощ от ЕФПГ, има нужда от по-дългосрочна помощ. Би могло да се обмисли удължаването на максималния период за ползване на средства от ЕФПГ, определен в сегашния регламент на 12 месеца. Проучват се и други възможности, като например използването на ЕФПГ за насърчаване на мобилността на работниците между държавите-членки. Възможно е да се обмисли и отделянето на ограничени по размер ресурси за анализиране и прогнозиране на промените, дължащи се на глобализацията.

Заключение

Комисията приканва Европейския парламент и Съвета да отбележат положителното въздействие на ЕФПГ през първата година на работата му. Комисията ще опрости процедурите, ще насърчи обмяната на добри практики и ще засили интензивността на дейностите за информиране на обществеността относно ЕФПГ. Тя ще оцени доколко възможно е изменението на регламента и ще направи съответните предложения в това отношение преди публикуването на следващия годишен доклад.

ПРИЛОЖЕНИЕ

1. Заявления, получени през 2007 г.

Таблица 1: Заявления, получени през 2007 г.

От 10-те заявления за получаване на помощ от ЕФПГ, получени през 2007 г., четири бяха одобрени преди края на годината, пет останаха в процес на проучване и едно беше оттеглено (с намерение да бъде подадено отново в началото на 2008 г. след някои технически изменения).

През 2007 г. не бяха отхвърлени никакви заявления нито поради неотговаряне на критериите за помощ, нито поради липса на достатъчно данъчни кредити.

Подробни данни за заявленията са достъпни на следната интернет страница на Комисията за ЕФПГ:

http://ec.europa.eu/employment_social/egf/applications07_en.html

Подадени през 2007 г. заявления към ЕФПГ по държава-членка:

Седем държави-членки подадоха заявления за финансово участие от страна на ЕФПГ, включително Италия по отношение на текстилния сектор в три отделни региона, както и Франция по отношение на два отделни случая на съкращения. Заявлението на Испания беше оттеглено и впоследствие подадено отново през 2008 г.

Подадени през 2007 г. заявления към ЕФПГ по сума на поисканото финансово участие:

Сумата на поисканата помощ е по преценка на подаващата заявлението държава-членка и зависи inter alia от сериозността на съкращенията, за които се отнася заявлението. Не съществува препоръчителна или максимално допустима сума. Поисканите суми са между 681 207 EUR в заявлението на Малта (EGF/2007/008) и 14 660 750 EUR в заявлението на Италия по отношение на текстилния сектор в Ломбардия (EGF/2007/007).

Подадени през 2007 г. заявления към ЕФПГ по брой работници от целевата група за получаване на помощ:

Въпреки че ЕФПГ е основно предназначен за подпомагане в случаи на широкомащабни съкращения, държавите-членки могат да подават заявление и по отношение на малки пазари на труда или в изключителни случаи. Освен това дадена държава-членка може да реши да концентрира помощта само върху някои от съкратените работници, ако сметне, че те са изправени пред изключителни трудности да останат трудово активни. Въпреки че повечето заявления (5 от 9) са за повече от 1 000 работници, две други заявления относно „малки пазари на труда“ са за по-малък брой работници, а в два от случаите на финансово участие, предоставено на Франция (EGF/2007/001 и EGF/2007/002), държавата-членка целенасочено използва средствата за подгрупа от засегнатите работници, чийто работодател беше изпаднал в несъстоятелност.

Подадени през 2007 г. заявления към ЕФПГ по сума на поисканото финансово участие на работник (евро):

Пакетът индивидуални услуги, който подаващата заявление държава-членка възнамерява да предложи, е по нейна преценка. Поисканата сума на засегнат работник следователно може да варира в зависимост от сериозността на съкращенията в конкретния случай, положението на пазара на труда в засегнатия регион, индивидуалните обстоятелства на засегнатите работници или дори общите разходни структури в засегнатата държава-членка или регион. В действителност предложените на работник суми варират много, започвайки от малко над 1 000 EUR в случая на Малта (EGF/2007/008) и стигайки до повече от 11 000 EUR в случая на заявлението на Италия по отношение на текстилния сектор в Сардиния. Като цяло предложената на работник помощ по правило е по-голяма в региони или сектори, в които работниците са изправени пред сериозни проблеми на пазара на труда или в които разходите са по-високи от средните за ЕС.

Подадени през 2007 г. заявления към ЕФПГ по критерий за намеса:

Към ЕФПГ се приемат заявления, които отговарят на един от трите критерия в член 2 от Регламент № 1927/2006. Може да бъда подадено заявление, ако големи структурни промени в моделите на световната търговия доведат до сериозно смущение в икономиката, особено ако то се изразява в значително увеличение на вноса в ЕС или в бърз спад на пазарния дял на ЕС в определен сектор, или в преместване на дейността в трети страни, което води до:

а) най-малко 1 000 съкращения за период от 4 месеца в предприятие в държава-членка, включително съкратени работници при доставчици или производители надолу по веригата, или

б) най-малко 1 000 съкращения за период от 9 месеца, най-вече в малки или средни предприятия в сектор по NACE 2 в един регион или два граничещи региона на ниво NUTS II.

Три от получените през 2007 г. заявления се позоваха на критерия от член 2, буква а). Четири други се позоваха на критерия от член 2, буква б).

Освен това финансово участие от страна на ЕФПГ може да бъде предоставено с оглед на малкия размер на някои пазари на труда в ЕС или при други неопределени изключителни обстоятелства;

в) при малки пазари на труда или при изключителни обстоятелства, надлежно обосновани от засегнатата/ите държава/и-членка/и, дори ако условията от букви а) и б) по-горе не са изцяло изпълнени, когато съкращенията влияят сериозно на заетостта и местната икономика.

Три от получените през 2007 г. заявления се позоваха на критерия от член 2, буква в).

2. Финансови участия, предоставени през 2007 г.

След мобилизиране на необходимите средства от бюджетния орган, Комисията взе решения за финансово участие от страна на фонда в следните четири случая:

Таблица 2: Финансови участия, предоставени от Комисията през 2007 г.

EGF/2007/002 | Франция | Доставчици на Renault | 1 258 030 | 2007/726/ЕО от 23.10.2007 г. (ОВ L 294, 13.11.2007 г., стр. 21) | C (2007) 6149 от 4.12.2007 г. |

EGF/2007/003 | Германия | BenQ | 12 766 150 | 2008/30/ЕО от 18.12.2007 г. (ОВ L 6, 10.1.2008 г., стр. 9) | C (2007) 6747 от 18.12.2007 г. |

EGF/2007/004 | Финландия | Perlos | 2 028 538 | 2008/30/ЕО от 18.12.2007 г. (ОВ L 6, 10.1.2008 г., стр. 9) | C (2007) 6742 от 18.12.2007 г. |

Общо | 18 610 968 |

Бюджетният орган не отхвърли нито едно предложение на Комисията за финансиране от ЕФПГ, нито измени по какъвто и да е начин предложенията на Комисията така, както бяха представени.

3. Финансирани действия

С Регламента за ЕФПГ се ограничава фондът до финансиране на мерки по Активната политиката на пазара на труда (АППТ), които формират част от координиран пакет от персонализирани услуги, предназначени да реинтегрират съкратени работници на пазара на труда. Освен това ЕФПГ може да финансира дейности по предоставяне на техническа помощ, проведени от държавите-членки с цел улесняване на подготовката, управлението, информирането и публичността, както и контролът върху финансовото участие.

Разбивката на предвидените разходи по предложените действия при четирите интервенции от страна на ЕФПГ през 2007 г., заедно с придружаващите ги дейности по предоставяне на техническа помощ, е както следва:

Таблица 3: Разходи по конкретни мерки съгласно Активната политика на пазара на труда

Класификация на Евростат на интервенциите съгласно Политиката на пазара на труда (ППТ) | Сума от ЕФПГ (евро) | % от общата сума |

Услуги по ППТ |

1 | Помощ при търсене на работа |

1.1.2 | Услуги по управление на конкретни случаи | 306 623 | 1,6% |

Мерки по ППТ |

2 | Обучение/преквалификация на пазара на труда |

2.1 | Институционално обучение | 2 715 632 | 14,6% |

Помощи за обучение/ Помощи за търсене на работа | 13 476 688 | 72,4% |

4 | Стимули за търсене на работа |

4.1 | Стимули за наемане на работа | 821 050 | 4,4% |

4.2 | Стимули за запазване на работни места | 325 000 | 1,7% |

7 | Стимули за започване на нови дейности | 326 475 | 1,8% |

Техническа помощ (член 3 от Регламент 1927/2006) | 639 500 | 3,4% |

Общо | 18 610 968 | 100% |

Непоказаните по-горе мерки не бяха предложени от държавите-членки при четирите интервенции, предоставени от страна на ЕФПГ през 2007 г.

4. Профил на работниците, получаващи помощ от страна на ЕФПГ

Общо 5 113 работници получиха помощи от ЕФПГ при четирите финансови участия, предоставени през 2007 г. Тези работници са от няколко различни региона във Франция, Германия и Финландия.

Таблица 4: Профил на работниците, получили помощ от страна на ЕФПГ през 2007 г.

от които: жени | 41 | 155 | 797 | 302 | 1 295 |

% | 15% | 25% | 24% | 33% | 25% |

от които: граждани на страни извън ЕС | 0 | 5 | 91 | 0 | 96 |

от които на възраст: |

15-24 | 2 | 15 | 34 | 91 | 142 |

25-54 | 236 | 553 | 3 149 | 787 | 4 725 |

55-64 | 29 | 60 | 121 | 37 | 247 |

65+ | 0 | 0 | 0 | 0 | 0 |

от които страдащи от дълготраен здравен проблем или увреждане | 4 | 49 | липсва | 50 | 103 |

5. Допълване с действия, финансирани от структурните фондове, и най-вече от Европейския социален фонд (ЕСФ)

ЕФПГ финансира единствено активни мерки на пазара на труда и подобно на ЕСФ не може да предложи участие в пасивни мерки за социална закрила. Въпреки това докато структурните фондове се състоят от многогодишни програми в подкрепа на стратегически, дългосрочни цели — особено прогнозиране и управление на промени и преструктуриране, с дейности като учене през целия живот — ЕФПГ е в отговор на конкретни, широкомащабни кризи. Поради това, въпреки че действията му са подобни на тези на ЕСФ, с него се предоставя еднократна, ограничена във времето помощ, предназначена да помогне пряко на работници, които са съкратени поради свързани с търговията причини. Държавите-членки могат да започнат действия съгласно ЕФПГ, веднага щом разберат за големи съкращения и поради това не е необходимо да променят съществуваща програма на структурните фондове, за да направят това.

Държавите-членки обаче се насърчават да използват периода на реализиране на участието на ЕФПГ (12 месеца от датата на заявлението), за да оценят по-дългосрочните нужди, предизвикани от конкретните съкращения, и при необходимост да изменят всички съответни програми на ЕСФ.

Към всички подаващи заявления се отправя изискването, като част от този процес към ЕФПГ да опишат как възнамеряват да спомогнат за допълването на действията на ЕФПГ с такива на структурните фондове.

6. Постигнати резултати

2007 г. беше първата година на прилагане на ЕФПГ. Основният източник на информация за постигнатите от ЕФПГ резултати ще са окончателните доклади, които държавите-членки трябва да представят след края на определения период за използване на финансовото участие, който е дванадесет месеца от датата на заявлението. Посоченият окончателен доклад трябва да бъде представен от държавите-членки не по-късно от шест месеца след края на периода за използване на финансовото участие. Никой от окончателните доклади по отношение на финансовите участия, предоставени през 2007 г., не беше дължим през 2007 г., поради което Комисията все още не разполага с подробна информация за получените резултати.

Таблица 5: График за докладите за предоставените финансови участия през 2007 г.

2 | 23.3.2007 г. | Франция | 23.10.2007 г. | 22.3.2008 г. | 22.9.2008 г. |

3 | 27.6.2007 г. | Германия | 18.12.2007 г. | 26.6.2008 г. | 26.12.2008 г. |

4 | 18.7.2007 г. | Финландия | 18.12.2007 г. | 17.7.2008 г. | 17.1.2009 г. |

Комисията ще прекрати финансовото участие не по-късно от шест месеца след като получи цялата информация, изисквана в окончателния доклад.

7. Дейности по предоставяне на техническа помощ, предприети от Европейската комисия

Информиране и публичност

С Регламент (ЕО) № 1927/2006 (член 9) Комисията получава следната отговорност:

„създава интернет страница, достъпна на всички езици на Общността, за да предоставя информация за ЕФПГ, указания за подаването на заявления, както и актуална информация за приетите и отказани заявления, изтъквайки ролята на бюджетния орган.“

Интернет страница

Интернет страницата (http://ec.europa.eu/egf) функционира от март 2007 г. и съдържа раздели за основни въпроси и отговори относно ЕФПГ, новини, важни документи, заявления, библиотека от свързани доклади и интернет връзки, подробни данни за отговорните за ЕФПГ органи в държавите-членки. Интернет страницата е редовно актуализирана и подобрявана с добавянето на документи на различни езици в момента, в който те стават достъпни.

Видео материал за ЕФПГ

През 2007 г. Комисията разпространи видео материал за ЕФПГ за ползване от медиите и други заинтересовани страни. Деветминутният видео материал включва обзор на дейностите на ЕФПГ във Франция и Финландия и е достъпен на:

http://ec.europa.eu/avservices/video/video_prod_en.cfm?type=detail&prodid=4097

Брошура

През 2007 г. Комисията публикува информационна брошура за ЕФПГ на 22 езика (всички официални езици освен ирландски). Ограничено количество от тази брошура е на разположение на хартия, но освен това е свободно достъпна на следната интернет страница на Комисията:

http://ec.europa.eu/employment_social/egf/docs/egf_leaflet_en.pdf(за другите езици „en“ може да бъде сменено със съответния двубуквен код).

Дейности по одит и контрол

През 2007 г. Комисията не проведе никакви специфични дейности по одит и контрол на ЕФПГ.

Оценка В Регламента за ЕФПГ не се предвижда оценка на ЕФПГ до 31 декември 2011 г. Комисията вече предприе стъпки, за да гарантира, че държавите-членки събират подходяща информация от началото на работата на ЕФПГ.

Срещи с националните органи

В началото на 2007 г. Комисията създаде мрежа от точки за контакт в държавите-членки, за да им помогне при подготовката на възможни заявления, както и при прилагането на фонда. Мрежата е официално регистрирана като „Експертна група за лицата за контакт на Европейския фонд за приспособяване към глобализацията“ или съкратено „Лица за контакт на ЕФПГ“ (код E02100).

Комисията редовно изпраща на членовете на групата актуална информация за фонда и ги кани на срещи за обмяна на опит и информация. Членовете на групата са служители на министерствата в държавите-членки, които имат или на които е вероятно да бъдат възложени отговорности за подаването на заявления за участия на ЕФПГ или за тяхното реализиране.

През 2007 г. (на 1 март и на 9 октомври) в Брюксел бяха проведени две срещи на групата.

8. Финансов доклад

Реализирани финансови участия

Съгласно междуинституционалното споразумение от 17 май 2006 г. ЕФПГ не може да надхвърли максимум 500 милиона EUR (по цени от 2006 г.) годишно, които могат да се вземат от всеки съществуващ марж под тавана за глобалните разходи за предходната година и/или от прекратените бюджетни кредити за поети задължения от предходните две години, с изключение на свързаните с функция 1Б от финансовата рамка. Освен това съгласно член 12.6 от Регламент (ЕО) № 1927/2006 поне една четвърт от максималната годишна сума трябва да е на разположение към 1 септември всяка година, за да бъдат посрещани нужди, възникващи до края на годината.

През 2007 г. бюджетният орган предостави четири участия на ЕФПГ (вж. таблица 2).

Предоставените от бюджетния орган ресурси представляват 3,72 % от максималната годишна сума. Преди 1 септември 2007 г. не бяха предоставени никакви участия, поради което цялата сума остана на разположение за посрещане на нужди, възникващи до края на годината.

Възстановявания

През 2007 г. няма случаи на възстановявания.

Разходи за техническа помощ

През 2007 г. не са правени разходи съгласно разпоредбите за техническа помощ от член 8 от Регламент (ЕО) № 1927/2006, тъй като съответният бюджетен ред не беше още създаден.

Докладвани през 2007 г. нередности

През 2007 г. на Комисията не са докладвани никакви нередности съгласно Регламент (ЕО) № 1681/94 на Комисията[6] по отношение на ЕФПГ.

Приключени през 2007 г. случаи на нередности

Тъй като 2007 г. беше първата работна година на ЕФПГ, няма нередности от минали години, които да бъдат приключени.

9. Прекратяване на предоставени финансови участия

Нито едно от участията, предоставени от началото на работата на ЕФПГ, не беше прекратено през 2007 г. В регламента за уреждане на ЕФПГ е предвиден период от дванадесет месеца от датата на заявлението, в който държавата-членка може да използва участието, последван от най-много шест месеца, през които тя трябва да представи доклад за реализирането на финансовото участие. Едва след като получи споменатия доклад, Комисията може да пристъпи към прекратяване на участието. Разходите по първото предоставено от бюджетния орган участие, което е свързано със заявление EGF/2007/001, подадено от Франция на 9 март 2007 г., се допускат до финансиране до 8 март 2008 г., след която дата Франция разполага с време до 8 септември 2008 г., за да представи окончателния си доклад.

[1] Zpráva předkládaná podle článku 16 nařízení (ES) č. 1927/2006 (Úř. věst. L 406, 30.12.2006, s. 1, nařízení opravené v Úř. věst. L 48, 22.2.2008, s. 82).

[2] COM(2008) 412 от 2.7.2008 г.

[3] Междуинституционално споразумение между Европейския парламент, Съвета и Комисията относно бюджетната дисциплина и доброто финансово управление (2006/C 139/01). OВ C 139, 14.6.2006 г., стр. 1; споразумение, изменено с Решение на Европейския парламент и Съвета от 18 декември 2007 г. за изменение на Междуинституционалното споразумение от 17 май 2006 г. относно бюджетната дисциплина и доброто финансово управление, във връзка с многогодишната финансова рамка (2008/29/EC). OВ L 6, 10.1.2008 г, стр. 7—8.

[4] Включително: определението на понятието съкращение (член 1 от Регламента за създаване на ЕФПГ); тълкуването, което следва да се даде на критерии като „значително увеличение“ или „бърз спад“ (член 2); определението за малки пазари на труда и изключителни случаи (член 2); точното значение на „използването“ на финансово участие (член 13, параграф 2).

[5] В доклада „Европа и глобализацията “ , представен на френските министри на икономиката, промишлеността и заетостта и на труда, социалните отношения, семейството и солидарността и публикуван на 15 април 2008 г., се споменава тази възможност.

[6] Регламент (ЕО) № 1681/94 на Комисията от 11 юли 1994 г. относно нередностите и събирането на неправомерно платени суми в рамките на финансирането на структурните политики, както и организирането на информационна система в тази област, ОВ L 178, 12.7.1994 г., стр.43.